# ***Csanytelek Község Önkormányzata Jegyzőjétől***





***6647 Csanytelek, Volentér János tér 2.***

## ***🖀: 63/578-512 Email: jegyzo@csanytelek.hu***

CS/302-16/2023.

**Á l t a l á n o s i n d o k o l á s**

**az önkormányzat szervezeti és működési szabályzatáról szóló**

**14/2015. (XI. 27.) önkormányzati rendelet módosításáról szóló**

**önkormányzati rendelet-tervezetéhez**

A jogalkotásról szóló 2010. évi CXXX. törvény (a továbbiakban: Jat.) 18. § (1) bekezdése úgy rendelkezik, hogy az önkormányzati rendeletek előkészítője (a jegyző) köteles a rendelet-tervezethez indokolást fűzni, melyben azokat a társadalmi, gazdasági, szakmai okokat és célokat kell bemutatnia, amelyek a javasolt szabályozást szükségessé teszik, továbbá a jogi szabályozás várható kihatásait és a tárgyi rendelet-tervezethez csatolt indokolás közzétételének szükségességére vonatkozó álláspontját érzékeltetik.

A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdés a) pontjában szabályozott rendelkezés értelmében: *önkormányzati rendelethez tartozó indokolást* *nem kell közzétenni, ha annak a társadalmi, gazdasági, költségvetési hatása, környezeti és egészségi következménye, adminisztratív terhe nem kimutatható.* Ugyanezen szakasz b) pontja szerint a módosító rendelkezés alaprendeletbe való beépítése a módosító rendelkezést végrehajtottá teszi, amit szintén nem kell közzétenni. Tárgyi módosító rendelet tartalmának lényege, hogy az önkormányzat kötelező feladatai sorából kikerül a *védőnői feladatellátás, amely 2023. július 1. napjától állami feladattá válása okán más szervezet általi irányítás mellett működik tovább.* Az erről való tájékoztatás a település lakossága számára fontos, mert ugyan nem változok a védőnő személye, de minden eddig megszokotthoz képest eltérés várható, *ezért* ***a tárgyi indokolás közzétételét szükségesnek tartom.***

A beterjesztett rendelet-tervezet un. „belső” jogszabály, amely csak közvetve érint állampolgári jogokat és kötelezettséget az önkormányzat szervezetére, mint az önkormányzati jogokat gyakorló *képviselő-testületre* és *szerveire:* a *polgármester, a bizottságok, a jegyző, a társulás* és *a polgármesteri hivatal működésének szabályait, eljárási rendjét állapítja meg.*

Az SZMSZ V. fejezetében szabályozta a jogalkotó a képviselő-testület hivatala működését, benne a 28. §-ában a hivatal szervezeti felépítése, feladatai között a (2) bekezdés c) pontjában és az (5) bekezdésében a *védőnői létszámot 1 főben határozta meg* és *a feladatellátás működtetését a település jegyzőjére ruházta, melyet a rendelet 1. melléklete 1.3. pontja tartalmaz.*

A fent írtakra tekintettel elkerülhetetlen az alaprendelet módosítása, benne 2023. július 1. napjától hatályon kívül helyezésről való rendelkezés kiadása akként, hogy az 1. melléklet helyébe a módosító rendelet 1. melléklete lépjen, a (2) bekezdés c) pontja és az (5) bekezdés szövege törlésre kerüljön.

Emlékeztetek arra, hogy a védőnői feladat ellátásáról a Képviselő-testület a Csanyteleki Polgármesteri Hivatal alapító okirata módosításáról - külön előterjesztésben – rendelkezik, melyből levezethető, hogy okafogyottá vált az önkormányzat SZMSZ-ében a védőnői feladat szerepeltetése.

*2023. július 1. napjától a védőnői ellátásról*  **nem az önkormányzat, hanem az állam gondoskodik** *az önkormányzatokkal együttműködve,* az egészségügyi alapellátásról szóló 2015. évi CXXIII.törvény (a továbbiakban: Eatv.) 6/B. §-a értelmében. Ebből következik, hogy idén június 30. napjáig átruházott hatáskörben eljárva, az önkormányzat jegyzője által a Csanyteleki Polgármesteri Hivatal szervezeti egysége részeként közfeladatot ellátó egészségügyi alkalmazottként látja el feladatát a védőnő, melyhez feladatfinanszírozás címén a központi költségvetés támogatást nyújt. A védőnő és a védőnői szolgálat körében foglalkoztatott munkavállalóra vonatkozóan az eddigi munkáltatói jogot gyakorló hivatalvezető helyett július 1. napjától az irányadó vármegyei intézmény (Szegedi Klinika) erre kijelölt szervezete fogja gyakorolni a Csanytelek I. védőnői körzetére vonatkozóan, hivatkozva az Eatv. 23. § (2) és (4) bekezdésében foglaltakra.

Az Alaptörvény 32. cikk (1) bekezdés d) pontja értelmében az önkormányzat maga alakítja ki saját szervezetét és állapítja meg működési szabályait *eredeti jogalkotói hatáskörében eljárva*. Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 57. §-a és még több szakasza is megerősíti ezen jogát a képviselő-testületnek, ami nem csak jog, hanem kötelezettség is egyben a Jat. 5. § (7) bekezdésében rögzítettek értelmében, mert az adott tárgykörben a jogosított köteles a jogszabály megalkotására.

Ezt a változást a Csanytelek Község Önkormányzata szervezeti és működési szabályzatáról szóló 14/2015. (XI. 27.) önkormányzati rendelet (a továbbiakban: SZMSZ) 1. mellékletéből is törölni kell, hivatkozva az egészségügyi alapellátásról szóló 2015. évi CXXIII.törvény (a továbbiakban: Eatv.) 6/B. §-ban írtakra, tehát az SZMSZ

soron következő módosításakor, 2023. június 30 napjáig kell végrehajtani. Ennek egyszerű oka, hogy olyan feladat ellátása nem szerepelhet önkormányzati ellátásként saját dokumentumaiban, amely már nem önkormányzati, hanem állam által kijelölt szervezet hatáskörébe tartozik.

**R é s z l e t e s i n d o k o l á s**

E rendelet-tervezet bevezető-része *azon jogszabályi helyek megjelölését* tartalmazza, amelyek az önkormányzat képviselő-testülete számára a *jogalkotás törvényi kellékeként tárgykörben* egyrészt *eredeti jogalkotói hatáskörben eljárva jogosít az önkormányzati rendelet megalkotására* az Alaptörvény 32. cikk (2) bekezdése alapján, az (1) bekezdés d) pontjában foglalt feladatköre szerint, az önkormányzat szervezeti és működési szabályzata értelmében érintett *bizottságok előzetes véleményének kikérésével.*

**1. §**

A módosító rendelkezések keretében az önkormányzat szervezeti és működési szabályzata (a továbbiakban: R) mint alaprendelet 1. melléklete helyébe a módosító rendelet 1. melléklete lép.

**2. § - 3. §**

A tárgyi módosító rendelet *záró rendelkezése* az IRM rendeletben szabályozott módon tartalmazza *a rendelet-tervezet hatályba* *léptetése időpontját és a hatályba lépésre utaló szöveget.*, valamint az alaprendelet 28. § (2) bekezdés c) pontja és az (5) bekezdése hatályon kívül helyezését, amely 2023. július 1. napjától hatálytalan. A jogszabály kihirdetése és hatályba léptetése közötti időszak elegendő, mivel a rendelet végrehajtása felkészülést nem igényel az érintettek számára, hiszen *ez a rendelet-tervezet az önkormányzat un. „belső normája”.* E rendelet-tervezet hirdetményben való közzététele biztosított volt, iránta a település lakossága részéről érdeklődés nem mutatkozott. *A tárgyi önkormányzati rendelet hatályba léptetése feltételhez nem kötött,* határozott időpontjaként: *2023. július 01. napja* javasolt a jogalkotó számára, melyet a jogelvekhez és a hatósági eljárási határidőkhöz való igazodása indokol. Az önkormányzati rendelet az önkormányzat honlapján és a Nemzeti Jogszabálytárban elérhető, a községi könyvtárban és a hivatalban megtekinthető. A település lakossága a helyi lapban, a Csanyi Hírmondóban kap jegyzői tájékoztatást az önkormányzati rendelet hatályba lépéséről. Az *önkormányzati* *rendelet hatályon kívül helyező* *rendelkezése* a jogszabályszerkesztésről szóló hatályos jogszabályban foglaltakhoz igazodik. A záró rendelkezések között kapott helyet az *önkormányzati* *rendelet aláírására jogosítottak neve és tisztsége, a záradék szövege, amely az önkormányzati rendelet kihirdetése időpontját az önkormányzat szervezeti és működési szabályzatában meghatározott formátumban tartalmazza.*

C s a n y t e l e k, 2023. május 11.

……………………………….

Kató Pálné jegyző