# ***Csanytelek Község Önkormányzata Jegyzőjétől***





***6647 Csanytelek, Volentér János tér 2. sz.***

## ***🖀: 63/578-512, 06/20/314-2365 Email: jegyzo@csanytelek.hu***

CS/705-6/2023.

**E l ő t e r j e s z t é s**

**Csanytelek Község Önkormányzata Képviselő-testülete 2023. májusi ülésére**

**Tárgy:** *A Csanyteleki Polgármesteri Hivatal alapító okirata módosításának jóváhagyása*

**Tisztelt Képviselő-testület!**

Tájékoztatom Önöket arról, hogy *2023. július 1. napjától a védőnői ellátásról*  **nem az önkormányzat, hanem az állam gondoskodik** *az önkormányzatokkal együttműködve,* az egészségügyi alapellátásról szóló 2015. évi CXXIII.törvény (a továbbiakban: Eatv.) 6/B. §-a értelmében. Ebből következik, hogy idén június 30. napjáig átruházott hatáskörben eljárva, az önkormányzat jegyzője által a Csanyteleki Polgármesteri Hivatal szervezeti egysége részeként közfeladatot ellátó egészségügyi alkalmazottként látja el feladatát a védőnő, melyhez feladatfinanszírozás címén a központi költségvetés támogatást nyújt. A védőnő és a védőnői szolgálat körében foglalkoztatott munkavállalóra vonatkozóan az eddigi munkáltatói jogot gyakorló hivatalvezető helyett július 1. napjától az irányadó vármegyei intézmény (Szegedi Klinika) erre kijelölt szervezete fogja gyakorolni a Csanytelek I. védőnői körzetére vonatkozóan, hivatkozva az Eatv. 23. § (2) és (4) bekezdésében foglaltakra.

Az Eatv. 23. § (5)-(6) bekezdésébe rögzítette a jogalkotó, hogy *2023. július 1. napjától az önkormányzat köteles biztosítani az állam számára a 2023. június 30. napján a védőnői ellátásra szolgáló ingó- és ingatlan vagyonnak az ingyenes használatát, azt nem vonhatja el.* Ennek a vagyonnak működtetése erre vonatkozó megállapodás szerint átkerül a feladat ellátását biztosító szervezethez, de annak tulajdonjogi továbbra is az önkormányzatot illeti meg, más rendelkezésig.

A védőnői feladat ellátására, működtetésére való felhatalmazást a Képviselő-testület alapító okiratba foglalt döntése határozta meg, melyet az önkormányzat szervezeti és működési szabályzatáról szóló 14/2015. (XI. 27.) önkormányzati rendeletében átruházott a település jegyzőjére. Erről az SZMSZ módosítása tárgyában kiadott előterjesztésben adok bővebb tájékoztatást.

Ezt a feladatot a hivatal, mint költségvetési szerv alapító okiratából is törölni kell, melynek egyszerű oka, hogy a költségvetési szervek alapító okiratai *érvénytelen kormányzati funkciót nem tartalmazhatnak.*

Az alapító okirat kormányzati funkciói között a 24. sorszám alatt olyan megnevezéssel szerepel feladat, amely már a hatályos vonatkozó központi jogszabályban nem szerepel, így annak törlése elkerülhetetlen.

Emlékeztetem Önöket arra, hogy a testület a 22/2023. (IV. 28.) Ökt határozatával 2023. június 1. napjával módosította a hivatal alapító okiratát, melyet azért kell ismét módosítani, mert július 1. napjával a *család és nővédelmi egészségügyi gondozás címszó 14. sorszám alatt lévő Cofog tartalmat* és a „Védőnői szolgálat működtetése: humán egészségügyi ellátás család és nővédelmi egészségügyi gondozás, iskola-egészségügyi gondozás” tárgyában feltüntetett szöveget törölni kell és a módosításokkal egységes szerkezetben kiadott alapító okiratnak már azt kell tartalmaznia. Félő, hogy nem történik meg határidőn belül (május 31.) a tárgyban április hónapban hozott módosítás törzskönyvi nyilvántartáson való átvezetése (pl. hiánypótlás határidőn belüli teljesítése elmaradása miatt), ami az eljárás megszüntetése után új eljárás kezdeményezéséhez vezet. Célszerűbb egyszerre (április és májusi változások) egy módosító dokumentumban szerepeltetni a változásokat, mert így könnyebben tartható a bejegyzési határidő (július 1. napja), ami a 22/2023. (IV. 28.) Ökt határozat visszavonását indokolja.

A hivatal alapító okirata módosítása dokumentumait meg kell küldeni a Magyar Államkincsár Csongrád-Csanád Vármegyei Igazgatóságához, mely szervezet jogosított a törzskönyvi nyilvántartás vezetésére és a benyújtott kérelemre a fent írtak miatti változás átvezetését kell kérelmezni.

**Tisztelt Képviselő-testület!**

Kezdeményezem a tárgyi előterjesztés, annak határozati javaslata megvitatását, az alapító okiratot módosító és egységes szerkezetben kiadott csatolt változata változtatás nélküli elfogadását, az Ügyrendi Bizottság vonatkozó előzetes véleménye figyelembe-vételét.

C s a n y t e l e k, 2023. május 12.

Tisztelettel:

…………………………………….

Kató Pálné jegyző

**…/2023. (V. 26.) Ökt határozat**

**Tárgy:**  *A Csanyteleki Polgármesteri Hivatal alapító okirata módosításának jóváhagyása*

**H a t á r o z a t i javaslat**

1. Csanytelek Község Önkormányzata Képviselő-testülete megtárgyalta a *Csanyteleki Polgármesteri Hivatal* alapító okirata módosításáról szóló előterjesztésében foglaltakat, figyelembe-vette az Ügyrendi Bizottság előzetes véleményét és ezen határozathoz 1. mellékletként csatolt módosító okiratot, 2. mellékletként csatolt egységes szerkezetbe foglalt alapító okiratot változtatás nélkül jóváhagyta 2023. július 1. napjával való hatálybalépéssel.
2. A Képviselő-testület felhatalmazza a település Polgármesterét a tárgyi határozat 1.) pontjában írt módosító alapító okirat nevében történő (elektronikus) aláírására és a további szükséges intézkedések megtételére.
3. A Képviselő-testület felkéri a település jegyzőjét a Polgármester úr által aláírt módosíró és a módosításokkal egységes szerkezetbe foglalt alapító okiratot küldje meg a Magyar Államkincstár Csongrád-Csanád Vármegyei Igazgatóságához.
4. A Képviselő-testület az általa tárgyban kiadott 22/2023. (IV. 28.) Ökt határozatát hatályon kívül helyezi és a fenti határozattal jóváhagyott alapító okiratot érintő változásokat az e határozathoz csatolt 1.)-2.) mellékletekbe építi be.

Végrehajtás határideje: azonnal, legkésőbb 2023. június 30. napjáig

Végrehajtásért felelős: Erhard Gyula polgármester (dokumentum aláírásáért)

Kató Pálné jegyző (dokumentumok megküldéséért)

Beszámolás határideje: végrehajtást követő soros ülésen

Határozatról értesítést kap:

* Magyar Államkincstár Csongrád-Csanád Vármegyei Igazgatóság (Szeged)
* Csanytelek Község Önkormányzata Képviselő-testülete Tagjai (Helyben)
* Erhard Gyula polgármester
* Kató Pálné jegyző
* Tóth Józsefné Adó- és Pénzügyi Iroda Vezetője (Helyben)
* Irattár