# ***Csanytelek Község Önkormányzata Jegyzőjétől***





***6647 Csanytelek, Volentér János tér 2. sz.***

## ***🖀: 63/578-512, 06/20/314-2365 Email: jegyzo@csanytelek.hu***

CS/302-14/2023.

**E l ő t e r j e s z t é s**

**Csanytelek Község Önkormányzata Képviselő-testülete**

**2023. májusi ülésére**

**Tárgy:**  *Az önkormányzat szervezeti és működési szabályzatáról szóló 14/2015. (XI. 27.) önkormányzati rendelet módosításáról szóló önkormányzati rendelet alkotása kezdeményezése*

**Tisztelt Képviselő-testület!**

Tájékoztatom Önöket arról, hogy hogy *2023. július 1. napjától a védőnői ellátásról*  **nem az önkormányzat, hanem az állam gondoskodik** *az önkormányzatokkal együttműködve,* az egészségügyi alapellátásról szóló 2015. évi CXXIII.törvény (a továbbiakban: Eatv.) 6/B. §-a értelmében. Ebből következik, hogy idén június 30. napjáig átruházott hatáskörben eljárva, az önkormányzat jegyzője által a Csanyteleki Polgármesteri Hivatal szervezeti egysége részeként közfeladatot ellátó egészségügyi alkalmazottként látja el feladatát a védőnő, melyhez feladatfinanszírozás címén a központi költségvetés támogatást nyújt. A védőnő és a védőnői szolgálat körében foglalkoztatott munkavállalóra vonatkozóan az eddigi munkáltatói jogot gyakorló hivatalvezető helyett július 1. napjától az irányadó vármegyei intézmény (Szegedi Klinika) erre kijelölt szervezete fogja gyakorolni a Csanytelek I. védőnői körzetére vonatkozóan, hivatkozva az Eatv. 23. § (2) és (4) bekezdésében foglaltakra.

Az Eatv. 23. § (5)-(6) bekezdésébe rögzítette a jogalkotó, hogy *2023. július 1. napjától az önkormányzat köteles biztosítani az állam számára a 2023. június 30. napján a védőnői ellátásra szolgáló ingó- és ingatlan vagyonnak az ingyenes használatát, azt nem vonhatja el.* Ennek a vagyonnak működtetése erre vonatkozó megállapodás szerint átkerül a feladat ellátását biztosító szervezethez, de annak tulajdonjogi továbbra is az önkormányzatot illeti meg, más rendelkezésig.

A védőnői feladat ellátására, működtetésére való felhatalmazást a Képviselő-testület alapító okiratba foglalt döntése határozta meg, melyet az önkormányzat szervezeti és működési szabályzatáról szóló 14/2015. (XI. 27.) önkormányzati rendeletében átruházott a település jegyzőjére.

Az SZMSZ V. fejezetében szabályozta a jogalkotó a képviselő-testület hivatala működését, benne a 28. §-ában a hivatal szervezeti felépítése, feladatai között a (2) bekezdés c) pontjában és az (5) bekezdésében a *védőnői létszámot 1 főben határozta meg* és *a feladatellátás működtetését a település jegyzőjére ruházta, melyet a rendelet 1. melléklete 1.3. pontja tartalmaz.*

A fent írtakra tekintettel elkerülhetetlen az alaprendelet módosítása, benne 2023. július 1. napjától hatályon kívül helyezésről való rendelkezés kiadása akként, hogy az 1. melléklet helyébe a módosító rendelet 1. melléklete lépjen, a (2) bekezdés c) pontja és az (5) bekezdés szövege törlésre kerüljön.

Emlékeztetek arra, hogy a védőnői feladat ellátásáról a Képviselő-testület a Csanyteleki Polgármesteri Hivatal alapító okirata módosításáról - külön előterjesztésben – rendelkezik, melyből levezethető, hogy okafogyottá vált az önkormányzat SZMSZ-ében a védőnői feladat szerepeltetése.

Mint a Csanyteleki Polgármesteri Hivatal Vezetőjeként láttam el a védőnő munkáltató jogait, ezért a Hivatal szervezeti és működési szabályzata tartalmaz olyan elemeket, amelyet 2023. július 1. napjával hatályon kívül kell helyezni. Már megtettem a szükséges intézkedést *a hivatali SZMSZ-ben a közszolgáltatók közül a védőnői feladatellátás törlésére, a védőnő munkaköri leírása, a védőnői szolgálat SZMSZ hatályon kívül helyezésére. A hivatal SZMSZ mellékleteként csatolt Pénzügyi Ügyrendből kivezettem a védőnőre vonatkozó rendelkezéseket, akárcsak az ügyfélfogadási rendszerből, a hivatal szervezeti felépítéséből és egyéb szakmai anyagokből.*

Tájékoztatom Önöket arról, hogy a védőnői feladatellátást július 1. napjától felügyelő szervezet megkeresésére felmérést végeztünk és abból adatot szolgáltattunk, melyből mind az ingó- mind az ingatlan vagyon teljes körű áttekintése megtörténhet, így nincs akadálya a feladat átadás-átvételére, melynek dokumentálására megállapodás kötése formájában kerül majd sor.

A következő ülésen fogom beterjeszteni a *védőnői szolgálat körzete hatályon kívül helyezésére* teszek javaslatot, mert ennek meghatározása már nem önkormányzati feladat, azt a *praxiskezelő látja el*, melyre vonatkozóan még megkeresés nem történt.

**Tisztelt Képviselő-testület!**

Az SZMSZ) 22. § (8) bekezdésében rögzített *feladatom teljesítése érdekében* és az ugyanezen § (1) bekezdésében írt *rendelet alkotási kezdeményezési jogkörömben eljárva* nyújtom be az általam elkészített, ezen előterjesztéshez csatolt rendelet-tervezetet jóváhagyásra.

Az SZMSZ 22. § (5)-(6) bekezdésében írt kötelezettségemnek is eleget-téve arról is tájékoztatom Önöket, hogy az általam elkészített rendelet-tervezet szövegét és annak 1. mellékletét a hivatal hirdetőtábláján 2023. május 12. napján közzétettem és az 5 napos lakossági véleményezési határidő eltelte után megállapítottam, hogy a rendelet-tervezethez *javaslat nem érkezett,* melyrőla rendelet-tervezet előkészítésébe bevont *Ügyrendi Bizottságot* tájékoztattam.

Minden önkormányzati rendelet-tervezetet, annak Képviselő-testület elé terjesztése előtt az SZMSZ 22. § (2)-(3) bekezdésben írt módon *véleményeztetni kell az Ügyrendi Bizottsággal* és tárgyától függően a *Pénzügyi Ellenőrző, Foglalkoztatáspolitikai és Településfejlesztési Bizottsággal.* A jogszabályszerkesztésről szóló 61/2009. (XII. 14.) IRM rendelet 58. § (1) bekezdése értelmében, *ha egy adott rendelet előkészítése során valamely szerv* (esetünkben a bizottságok) jogszabályban (SZMSZ mint önkormányzati rendelet) **érvényességi kelléknek minősülő véleményezési jogkörrel rendelkezik,**  akkor **a rendelet-tervezet bevezető részében a véleményezés tényét fel kell tüntetni.** Tekintettel arra, hogy a jogalkotásról szóló 2010. évi CXXX. törvény (a továbbiakban: Jat.) 17. §-a úgy rendelkezik, hogy a jogszabály előkészítője *előzetes hatásvizsgálat készítésére* kötelezett, ezért annak is eleget téve, ezen előterjesztéshez mellékelem az általam vélelmezett, e rendelet végrehajtása során jelentkező várható kihatásokat. A Jat. 18. §-a előírja a jogszabály előkészítője számára azon kötelezettséget is, hogy a rendelet- tervezetéhez *indokolást* kell készíteni, benne a társadalmi, gazdasági, szakmai okokra és célokra utalva, megjelölve a jogi szabályozás várható hatásait. Ennek további részleteit az általam írt *általános* és *részletes indokolás* tartalmazza, ezért azt itt nem ismétlem meg, de javaslom annak tanulmányozását a rendelet-tervezetben foglaltak könnyebb értelmezése érdekében.

**Tisztelt Képviselő-testület!**

A tárgyi rendelet-tervezet a Jat.-ban és annak végrehajtására kiadott, a jogszabályszerkesztéséről szóló 61/2009. (XII. 14.) IRM rendeletben rögzített szabályoknak megfelel, ezért a Jat. 22. § (2) bekezdésében foglaltakra hivatkozva indítványozom *ezen előterjesztés és a hozzá csatolt előzetes hatásvizsgálat, az általános és részletes indokolásban foglaltak, a normaszöveget tartalmazó rendelet-tervezet Bizottságok általi elfogadását rögzítő határozata figyelembe-vételét és a tárgyi önkormányzati rendelet-tervezetből helyi önkormányzati rendelet alkotását.*

C s a n y t e l e k, 2023. május 11.

Tisztelettel:

……………………………………….

Kató Pálné jegyző